Graad 8-leerder van spogskool steeds spoorloos by oriënteringskampEnock Mpianzi (13), ‘n leerder aan die Parktown Boys’ High School het by ‘n oriënteringskamp verdwyn. Die soektog na ŉ graad 8-leerder van die Parktown Boys’ High School for Boys is vanoggend hervat nadat dit in die vroeë oggendure tydelik afgelas is. Enock Mpianzi (13), ŉ leerder aan dié spogskool in Johannesburg, het tydens ŉ oriënteringskamp by ŉ lodge, naby Brits in Noordwes, verdwyn. Hy het oënskynlik iewers deur die loop van Woensdag, nadat die groep by die kamp aangekom het, en Donderdagoggend, toe daar die eerste keer besef is hy word vermis, weggeraak. Die kampbestuur het volgens die skool daarna “noodmaatreëls” in werking gestel om na Enock te soek. Kol. Adéle Myburgh, polisiewoordvoerder in Noordwes, het gesê die polisie is om Donderdag omstreeks 15:00 na die kamp ontbied. ‘n Grootskaalse soektog is na Enock van stapel gestuur. Teen Vrydagoggend was hy nog spoorloos. (Foto: Panyaza Lesufi/Twitter) ŉ Soek-en-reddingspan soek sedertdien onophoudelik na Enock en het reeds ŉ gedeelte van ŉ rivier, waar ŉ wateraktiwiteit ná die groep se aankoms gehou is, gefynkam. Polisieduikers, die honde-eenheid en later vandag waarskynlik ook die polisie se berede eenheid, deursoek die gebied. Myburgh het gesê die soektog word bemoeilik omdat die Krokodilrivier, waar die seun laaste gesien is, in dié stadium sterk vloei. Weens die afgelope ruk se reën is sluise by die Roodekopjesdam vroeër oopgemaak. Dié water loop in die Krokodilrivier in. Enock se ouers, asook die LUR vir onderwys in Gauteng, Panyaza Lesufi, is op die kampterrein. Panyaza Lesufi, LUR vir onderwys in Gauteng, is ook op die toneel. (Foto: Panyaza Lesufi/Twitter) Lesufi het gesê daar is in oorleg met die skool besluit om die kamp op te skort. Hulle sou vanoggend ná ontbyt na Johannesburg terugkeer en word omstreeks 10:30 by die skool verwag. Departementele beraders sal by die skool wees om diegene wat hulp benodig, by te staan. Alle aktiwiteite is intussen opgeskort. Enock se verdwyning is nog ŉ slag vir dié spogseunskool. Collen Rex, ŉ voormalige waterpolo-afrigter by die skool, is sowat twee jaar gelede tot 23 jaar tronkstraf gevonnis vir 144 aanklagte van seksuele aanranding en drie jaar tronkstraf vir 12 aanklagte van aanranding. Rex het destyds in die hof aangevoer hy was self die slagoffer van mishandeling toe hy in graad 8 by Parktown Boys’ High School begin het en dat hy tydens ontgroening trauma opgedoen het. Enigiemand met inligting oor Enock se verdwyning word gevra om die ondersoekbeampte, konst. Netshiunda Assen, by 079 607 6844 of die Brits-polisiestasie by 012 252 8520 te bel.